Suur druiwe volg op Aussie-steun vir SA afrigterDave Wessels (Foto: You Tube) Suur druiwe is oënskynlik die gevolg van verskeie voorste Australiese spelers se steun vir ʼn Suid-Afrikaanse afrigter. Dit steek blykbaar die Waratahs se voorsitter dwars in die krop dat die meeste Western Force-sterre hul oudbreier, Dave Wessels, na die Melbourne Rebels gevolg het sedert hul span uit die Superrugbyreeks gesit is. Luidens berigte reken Roger Davis die Force se spelers moes eweredig tussen die oorblywende vier Australiese franchise’e verdeel word. Die Suid-Afrikaans-gebore Wallaby Dane Haylett-Petty en sy broer Ross, ʼn Aussie-o.20-speler, was na berig word tussen die eerste Force-spelers wat Wessels gevolg het. Ander Wallabies sluit Adam Coleman, Tetra Faulkner, Ben Daley, Matt Philip, Billy Meakes en Richard Hardwick in. Wessels (35) word as een van die beste opkomende afrigters in Australië geag, en die spelers se toewyding aan hom toon dat hulle dié beskouing onderskryf. ʼn Gebore en getoë Kapenaar het hy die Stormers as verdedigingskonsultant en die Ikeys as hulpafrigter gedien, voordat die gewese Springbok-afrigter Jake White hom in 2012 na die Brumbies gelok het, toe laasgenoemde die span in Canberra afgerig het. Wessels was sedert verlede jaar die Force se hoofafrigter.